|  |  |
| --- | --- |
| 28.02.2018.

|  |
| --- |
| **Квартални бруто домаћи производ у Републици Србији****– Четврти квартал 2017. године –**  |

У овом саопштењу Републички завод за статистику објављује резултате обрачуна кварталног бруто домаћег производа (БДП). Обрачун БДП извршен је према производном и расходном приступу, у текућим и сталним ценама.Реални раст бруто домаћег производа у четвртом кварталу 2017. године, у односу на исти период претходне године, износио је 2,5%. Десезонирана серија података показује раст бруто домаћег производа у четвртом кварталу 2017. године од 0,6% у односу на претходни квартал. Посматрано по делатностима, у четвртом кварталу 2017. године, у односу на исти период претходне године, значајан реални раст бруто додате вредности забележен је у сектору грађевинарства, 17,8% сектору трговине на велико и мало и поправке моторних возила, саобраћаја и складиштења и услуга смештаја и исхране, 4,9%, и сектору индустрије и снабдевања водом и управљања отпадним водама, 3,7%. Пад бруто додате вредности забележен је у сектору пољопривреде, шумарства и рибарства, 9,5%. Посматрано по агрегатима употребе бруто домаћег производа, у четвртом кварталу 2017. године, у односу на исти период претходне године, реални раст забележен је код свих агрегата: издаци за финалну потрошњу домаћинстава, 1,9%, издаци за финалну потрошњу непрофитних институција које пружају услуге домаћинствима (НПИД), 0,9%, издаци за финалну потрошњу државе, 1,1%, бруто инвестиције у основне фондове, 12,4%, извоз робе и услуга, 7,5% и увоз робе и услуга, 12,0%. |